Document ID: 32005R1192

32005R1192
L 194/3
SLUŽBENI LIST EUROPSKE UNIJE
25.07.2005.
UREDBA KOMISIJE (EZ) br. 1192/2005
od 25. srpnja 2005.
o izmjeni Uredbe (EEZ) br. 1915/83 o određenim detaljnim provedbenim pravilima za vođenje knjigovodstva u svrhu utvrđivanja prihoda poljoprivrednih gospodarstava
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća br. 79/65/EEZ od 15. lipnja 1965. o stvaranju mreže za prikupljanje knjigovodstvenih podataka o prihodima i poslovanju poljoprivrednih gospodarstava u Europskoj ekonomskoj zajednici (1), a posebno njezin članak 6. stavak 2.,
budući da:
(1)
Člankom 3. Uredbe Komisije (EEZ) br. 1915/83 (2) predviđeno je da agencija za sustav poljoprivrednih knjigovodstvenih podataka dostavlja Komisiji sva knjigovodstvena izvješća gospodarstava najkasnije devet mjeseci nakon kraja računovodstvene godine na koju se odnose. Na temelju stečenog iskustva, primjereno je produžiti to devetomjesečno razdoblje.
(2)
Primjereno je, kao prijelaznu mjeru za računovodstvenu godinu 2004., odobriti Češkoj Republici, Estoniji, Cipru, Latviji, Litvi, Mađarskoj, Malti, Poljskoj, Sloveniji i Slovačkoj duže razdoblje za dostavu podataka, kako bi se omogućila glatka prilagodba tih država članica sustavu vođenja knjigovodstva u svrhu utvrđivanja prihoda poljoprivrednih gospodarstava koji je za njih nov.
(3)
Uredbu (EEZ) br. 1915/83 treba stoga na odgovarajući način izmijeniti.
(4)
Mjere predviđene u ovoj Uredbi u skladu su s mišljenjem Odbora Zajednice za sustav poljoprivrednih knjigovodstvenih podataka,
DONIJELA JE OVU UREDBU:
Članak 1.
Prvi stavak članka 3. Uredbe (EEZ) br. 1915/83 zamjenjuje se sljedećim:
„Agencija za vezu dostavlja Komisiji sva knjigovodstvena izvješća predočena u obliku kako je određeno u Prilogu III. Uredbi (EEZ) br. 2237/77.
Za računovodstvenu godinu 2004. knjigovodstvena izvješća gospodarstava moraju se dostaviti najkasnije 13 mjeseci po isteku te računovodstvene godine. Međutim, agencija za sustav poljoprivrednih knjigovodstvenih podataka u Češkoj Republici, Estoniji, Cipru, Latviji, Litvi, Mađarskoj, Malti, Poljskoj, Sloveniji i Slovačkoj dostavlja knjigovodstvena izvješća gospodarstava najkasnije 18 mjeseci po isteku te računovodstvene godine.
Od 2005. računovodstvene godine nadalje, knjigovodstvena izvješća gospodarstava dostavljaju se najkasnije 12 mjeseci po isteku računovodstvene godine u pitanju.”
Članak 2.
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 25. srpnja 2005.

Labels: 2
19
6
12
15